
מה ההסכמות שהגעתן אליהן?

<אורן פרסקי:>
יש לנו כמה הסכמות עקרוניות. חלק מהן באות לידי ביטוי בתפישה החדשה. יש עדיין כמה בעיות בתפישה. 

<היו"ר דוד רותם:>
תגידו לי מה הבעיות?

<אורן פרסקי:>
שני נושאים עיקריים. אחד זה הביטוח והשני זה הערבות הבנקאית.

באשר לביטוח אנחנו ערכנו בדיקה עם שתי חברות הביטוח שהלשכה עובדת איתן לגבי עורכי דין ישראלים, עם "מגדל" ו"איילון". שניהם הביעו נכונות לבטח את עורכי הדין הזרים. אנחנו בדקנו אם אנחנו יכולים להשתמש במכרז של הלשכה שנועד לביטוח של עורכי הדין הישראלים כדי להכניס לשם תנאי סף לגבי ביטוח עורכי הדין הזרים. המומחים שלנו הודיעו לנו שהפיתרון הזה הוא לא פיתרון. המכרז הוא לא הכלי המתאים מכמה וכמה סיבות. זה גם לא בדיוק שייך לביטוח של עורכי דין ישראלים וזה לא יעמוד בביקורת שיפוטית. 

הואיל והתנאים הם לא ידועים זה יחייב לעוות את העלויות בשביל עורכי הדין הישראלים וזה לא נכון. 

<היו"ר דוד רותם:>
ודאי שלא. שלא תיגעו בעורכי הדין הישראלים, בשום פנים ואופן.

<אורן פרסקי:>
עורכי הדין הישראלים לא צריכים לשאת בעלות הביטוח של עורכי הדין הזרים כמו שעורכי הדין הזרים לא נושאים בעלות של עורכי הדין הישראלים.

אבל הצו, איך שהוא נכתב לעניין הביטוח הוא מקובל עלינו. החברות שאנחנו עובדים איתן הביעו נכונות. אנחנו מציעים שהרגולטור, משרד האוצר, המפקח על הביטוח, מי שעומד מול חברות הביטוח, יסיים את הליבון כלפיהם לגבי התנאים ובכך תבוא גאולה לסוגיה הזאת. 

באשר לערבות הבנקאית, יש פה שיפור הגדול. הערבות צריכה לעמוד בתוקפה במשך 7 שנים מאז שהפסיק לעבוד עורך הדין הזר. אני מפנה אתכם לסעיף 9, שהסעיף הזה מנוסח טוב. 7 שנים מהמועד בו חדל עורך הדין להיות רשום. דא עקא, שאם אנחנו מסתכלים על התוספת הראשונה, טופס הערבות, אנחנו לא נמצא את התנאי הזה אלא אנחנו נמצא: "ערבות זאת תישאר בתוקפה לפחות 8 שנים מיום הוצאתה", שזה לא היום שהוא חדל לעבוד, עד יום כך וכך בלבד "ולאחר תאריך זה תהיה בטלה ומבוטלת".

עם כל הכבוד, אנחנו עוסקים בביטחון ריאלי ולא באיזו התחייבות אובליגטורית. הביטחון הריאלי זה כמו פיקדון. ערבות בנקאית צריכה להיות כמו פיקדון. אם אני מחזיק בה והיא צריכה להיות בתוקף 7 שנים אחרי שהוא חדל לעבוד. 

<מאיר שטיינמן:>
הוא לא יודע מתי הוא יחסל. 

<אורן פרסקי:>
הוא לא יודע מתי אבל זאת החובה שלו. 

<היו"ר דוד רותם:>
לכן בסעיף 7 ביקשנו לבדוק הוספת עילת מימוש נוספת.

<אורן פרסקי:>
כך סוכם גם בישיבה שלנו וזה לא בוצע.

<היו"ר דוד רותם:>
זה בסדר, זה עורכי דין בשני הצדדים. אתה עומד על-כך שזה יקרה?

<עמי ברקוביץ:>
התנאי במכרזים גם לא בוצע. 

<אורן פרסקי:>
זה לא מעשי, זה לא ניתן. 

<לינדה שפיר:>
זה לא מעשי. 

<אורן פרסקי:>
זה לא מעשי. בדקנו את זה ואנחנו באים עם התשובה. 

<היו"ר דוד רותם:>
הם אמרו לך שהם יבדקו משהו והם באים עם תשובה שלילית?. זה לשכת עורכי הדין. אני לא מבין, מה הדרישות שלך?

<אורן פרסקי:>
לכן נוסח הערבות טעון תיקון או שצריכים עילת מימוש נוספת כפי שסוכם.

יש עוד הערה אחת. לגבי הפיקדון כתוב שהוא יהיה חופשי מכל שיעבוד, משכון או עיקול. אני תוהה אם הצו הזה זה המקור המשפטי הנכון כדי לקבוע שאכן הוא לא יהיה ניתן לעיקול. אני דואג שהפיקדון הזה יעוקל והתוקף של הצו הזה לא יספיק כדי למנוע את תיקונו. לדעתי זה טעון תיקון חוק, אולי חוק המשכון, אולי חוק אחר בכדי שבאמת הפיקדון הזה לא ניתן יהיה לעיקול. זה חיוני. פיקדון זה כבר מעבר לביטחון הריאלי, זאת הריאליה עצמה. הפיקדון קיים אבל צריך לשמור שהוא לא ישמש לנושים אחרים אלא הוא ישמש לנפגעים האלה בציבור, כפי שהצו הזה והחוק מתכוונים. 

אלה הנושאים. יש שיפור גדול בניסוח והרבה מאוד בעיות שנפתרו. 

<היו"ר דוד רותם:>
משרד האוצר.

<פיני שחר:>
מלשכת עורכי הדין העלו כאן שתי נקודות מהותיות ואחת קצת התמסמסה. אם הוועדה זוכרת, עוד כשהחוק חוקק פה בוועדה אמרנו שאחת הבעיות העיקריות בהטלת חובת ביטוח היא כל סוגיות הזמינות. לכן אמרנו שנייצר פה עוד כמה חלופות. אז העלינו את הסוגיה של הערבות ושל הפיקדון ואמרנו גם מבטח ישראלי, גם מבטח זר, כדי שיהיו באמת כמה חלופות ונצמצם את בעיות הזמינות.

בישיבה האחרונה עם לשכת עורכי הדין, שהיתה בערך לפני חצי שנה, בספטמבר האחרון, עלתה הסוגיה של כן מבטח זר או לא מבטח זר. אם אני זוכר נכון, היתה הצעה של לשכת עורכי הדין - - - 

<אורן פרסקי:>
זה היה רעיון של ד"ר קלינג. זאת לא היתה הצעה מחייבת.

<היו"ר דוד רותם:>
שום דבר לא מחייב את לשכת עורכי הדין. עד שאני לא מצביע על הצו הזה, שום דבר לא מחייב אותם.

<פיני שחר:>
אז הזיכרון שלי היה נכון, זאת היתה הצעה מטעמכם שאמרה: בואו נבטח על המבטח הזר, אבל אנחנו נדאג לאופציה אחרת של זמינות. אנחנו נבדוק אם אנחנו יכולים להכניס את הנושא הזה של עורכי דין זרים מתוך המכרז שלנו. החברה שזוכה במכרז של 60,000 עורכי דין ישראלים, תיקח על עצמה גם לבטח את כל עורכי הדין הזרים. 

הם היו צריכים לחזור אלינו. חצי שנה הם לא חזרו אלינו ועכשיו זאת פעם ראשונה שאני שומע את התשובה. 

<לירז דמביץ-כהן:>
היו תשובות במגמה חיובית, שיש בעיות טכניות של הצבעה.

<פיני שחר:>
היו תשובות שזה במגמה חיובית. 

זאת פעם ראשונה שאנחנו שומעים שיש בעיה מבחינת ביקורת שיפוטית. אני לא יודע להתייחס לדבר הזה. 

מבחינת עלויות על עורכי דין ישראלים, זאת לא נראית לי בעיה כי אפשר לעשות דיפרנציאליות בתעריפים, אפשר לקבוע תעריף מסוים לעורכי דין ישראלים ותעריף אחר לעורכי דין זרים. אגב, אפשר לקבוע גם תעריפים שונים לעורך-דין שעוסק בתחום המקרקעין לעומת עורך-דין מסחרי. לכן העלויות נראות לי משהו פתיר לחלוטין.

לכן מאוד חשוב, אם אנחנו מבטלים את הנושא הזה של המבטח הזר, זה באמת התחייבות של לשכת עורכי הדין לפעול ולהכניס את הנושא הזה. זאת אומרת, שחברת ביטוח שתזכה במכרז שלהם תיקח על עצמה גם את החובה לבטח עורך דין זר שלא הצליח למצוא ביטוח במקום אחר. זאת סוגיה מאוד עקרונית.

לגבי הסוגיה השנייה שהעלו לגבי עילת המימוש הנוספת. פרקטית אין פה שום בעיה. אנחנו צריכים לזכור שהערבות היא למשך 8 שנים וכל שנה אותו עורך דין זר צריך להגיע ללשכה ולהראות לה שיש לו בטוחה מספקת. זאת אומרת, גם אם הוא לא הגיעה בשנה מסוימת, עדיין היא יודעת שיש ערבות שמכסה אותו לעוד 7 שנים לאחר מכן.

<היו"ר דוד רותם:>
לא לעוד 7 שנים לאחר מכן. זה 7 שנים מיום שהוצאתי את הערבות.

<עמי ברקוביץ:>
אורן, נתקלת פעם באורך כזה של ערבות?

<אורן פרסקי:>
אין לי בעיה עם אורך הערבות. אנחנו לא נשב עם הערבות בתיק ונראה אותה פגה ולא נוכל לעשות שום דבר. 

<היו"ר דוד רותם:>
אני מוכרח לומר לך שאני מתפלא על לשכת עורכי הדין. לו הייתי יושב ראש לשכת עורכי הדין, לא הייתי מוכן להיות נאמן לאף אחד. שמשרד המשפטים יהיה הנאמן או משרד האוצר יהיה נאמן. למה שאני אהיה נאמן? אחר כך אני עושה טעות ואני לא מחדש את הערבות כמו שצריך או לא פורע אותה כמו שצריך ואני בתביעה. 

<עמי ברקוביץ:>
אני חושב שעם הסכומים שמוצעים כאן, בעצם המשמעות המעשית, כמו שלפחות נראית לי, ששני המסלולים של הערבות והפיקדון הם בעצם מסלולים שאף אדם נורמאלי לא יכול להשתמש בהן, אולי רק פירמות ענק. 

לכן, אם לפתח את הדברים של פיני, המסלול הריאלי הוא מסלול ביטוח. ככל שאתה מצמצם וחוסם גם את המסלול הזה ואתה מאפשר מבטח ישראל בלבד אבל אתה לא מיישם - - - 

<היו"ר דוד רותם:>
תביאו מבטח חוץ שיסכים לקבל על עצמו את הסמכויות של בית המשפט. 

<עמי ברקוביץ:>
אני מדבר על-כך שלאדם נורמאלי אין אפשרות לעמוד בתנאים האלה. 

<קארין שמעון:>
נכון, זאת אחת ההערות שלנו. 

<עמי ברקוביץ:>
מתי ראית פעם 2 מיליון שקל ל-8 שנים.

<קארין שמעון:>
נכון, זה לא ריאלי.

<היו"ר דוד רותם:>
גברתי, את מאיגוד הבנקים?

<קארין שמעון:>
כן.

<היו"ר דוד רותם:>
כשאני מדבר אף אחד לא מדבר ולא קוראים לי קריאות ביניים.

אני מוכן שתביאו מבטח חוץ אבל שיקבל על עצמו סמכות של בית משפט ישראלי, שיפוט בישראל ותסדרו לי את העניין אחר-כך של מימוש פסק דין זר. אם אתם יכולים לסדר את זה, אין בעיה. אי-אפשר לתפוס את החבל מכל הקצוות. אתם רוצים עורכי דין זרים אבל אתם לא נותנים - - - 

<עמי ברקוביץ:>
בהקשר הזה, אם יורשה לי. 

עורכי הדין הזרים הם לא מעור אחד. אם יש עורך-דין זר שהוא עולה והוא תושב ישראל, אני חושב שבהחלט יש מקום שעליו להחיל הסדר רך יותר מפני שהרציונאל שאדוני מדבר עליו לא חל. אז אולי יש מקום גם לשקול אבחנה בין אנשים שבעצם הצו הזה ימנע מהם או יכביד עליהם מאוד לעבוד ועליהם יש להקל כיוון שהם תושבים והחשש שיהיה צורך לחפש אותם, אינו קיים. 

<היו"ר דוד רותם:>
נכון. היה פה עורך דין שדיבר על זה כל הזמן. אני חושב שאולי לא צריך לראות אותו עורך דין זר. 

<עמי ברקוביץ:>
זה יהיה מאוד קשה. 

<היו"ר דוד רותם:>
הם תושבים, לא?

<עמי ברקוביץ:>
כדי לעשות את זה צריך לעשות את הבחינות הרגילות.

<אורן פרסקי:>
אם הם יעמדו בבחינות, הם יהיו חברים אצלנו, זה בכבוד רב.

<היו"ר דוד רותם:>
להיות אצלכם חברים זה כבוד מפוקפק, אתה יודע את עמדתי. 

<עמי ברקוביץ:>
לכן הוא יעדיף להיות עורך דין זר. למה להכביד עליו אם הרציונאל לא מתקיים?

<היו"ר דוד רותם:>
נכון, לכן צריך להקל עליו. הוא תושב אז הוא יכול להביא ביטוח. אני לא צריך שהמבטח הזר יקבל סמכות כי הוא נמצא פה. 

<עמי ברקוביץ:>
אז אולי נכתוב את זה בצו.

<היו"ר דוד רותם:>
אין לי בעיה לכתוב את זה בצו. אני אמרתי לך את זה כבר בפעם הקודמת.

<הילה דוידוביץ-בלומנטל:>
מה לגבי יתר הבטוחות מבחינת הגובה שלהן?

<עמי ברקוביץ:>
זאת אומרת שמי שמבקש להיות עורך-דין זר והוא תושב ישראלי לגביו אנחנו נאפשר לו - - - \

<היו"ר דוד רותם:>

הקלות.

<אורן פרסקי:>
ומה אם הוא יפסיק להיות תושב זר?

<עמי ברקוביץ:>
מה קורה אם אתה מפסיק להיות תושב ישראל? 

<אורן פרסקי:>
לעורכי הדין הישראלים אין חובת ביטוח. אנחנו עובדים על זה. 

<היו"ר דוד רותם:>
זאת אחת הבעיות הקשות שאין חובת ביטוח על עורכי דין ישראלים. זה היה צריך להיות סעיף 1 בכללי האתיקה. 

<אורן פרסקי:>
זה מטופל על-ידי הלשכה. אני לא מטפל בזה אישית.

<היו"ר דוד רותם:>
כמה זמן זה מטופל על-ידי הלשכה?

<אורן פרסקי:>
ד"ר קלינג מטפל בזה. 

<לינדה שפיר:>
יש נוסח שנמצא במשרד המשפטים ואנחנו ממתינים לו.

<היו"ר דוד רותם:>
אז תמתינו, זה בסדר.

<לינדה שפיר:>
פנינו בהרבה בקשות, אנחנו מנסים לקדם את זה. 

<עמי ברקוביץ:>
אני באמת חושב שמהבחינה הזאת אפשר לשקול לעשות איזו דיפרנציאציה במסגרת הצו, בין קהל היעד של זרים שמגיעים לכאן ולגביהם הרציונאל מתקיים.

<היו"ר דוד רותם:>
אני מסכים איתך במאת האחוזים. 

רבותיי, אני חושב שאתם צריכים ללכת הביתה ולקבוע ישיבה. משרד האוצר, אתה יכול להגיד לא. אתם תלכו הביתה, אני כבר אומר לכם. תשבו ותגיעו לצו מוסכם.

<עמי ברקוביץ:>
מוסכם עם מי?

<היו"ר דוד רותם:>
עם לשכת עורכי הדין. 

<עמי ברקוביץ:>
אנחנו היינו שם. 

<אורן פרסקי:>
נפגשנו והתעלמתם מהסיכומים. לא קיבלנו תשובות.


<היו"ר דוד רותם:>
אורן, לא ביקשתי ממך להגיב. 

אני רוצה להבין, איפה הבעיה שלכם עם הלשכה? למה אתם לא מצליחים להגיע?

<עמי ברקוביץ:>
אנחנו רצינו, בעקבות הישיבה האחרונה שהתקיימה במשרד האוצר, שמטרתה היתה לאור דרישתו של היו"ר שהמבטח יהיה מבטח ישראלי ולא מבטח זר, להבטיח זמינות של ביטוח ישראלי לעורכי דין זרים. כיוון שכך, היו ניסיונות לחפש פיתרון. הפיתרון שהוצע מטעם הלשכה היה שהם יכללו את זה כדרישה במכרזים שלהם. 

<אורן פרסקי:>
זה לא אפשרי.

<היו"ר דוד רותם:>
למה זה לא אפשרי?

<אורן פרסקי:>
זה לא אפשרי מכיוון שיש מי שמטפל במכרזים האלה שנים והוא יודע איך הם נעשים. יש המון בעיות במכרזים האלה גם כך. העניין הזה זה איזה עצם זר. אם אנחנו מנסים לכפות את זה על המכרזים, יפסלו לנו בבית משפט את המכרזים. 

<היו"ר דוד רותם:>
למה?

<אורן פרסקי:>
כי זה לא עניין שהוא שייך. זאת בעיה אחת.

שנית, הזהירו אותנו שמכיוון שאין לנו יכולת לכפות תנאים על חברות הביטוח והביטוח הזה הוא ביטוח יקר, כי זה 8 שנים, זה יפר את האיזון במכרזים ויעשה לנו בעיות קשות במכרזים ויכול להיות שלא נוכל לבצע את זה. 

המכרז היה רעיון יפה אבל זה לא ישים. מצד שני, הם הרגולטור של חברות הביטוח. חברות הביטוח מוכנות לבטח עורכי דין זרים. שהמפקח על הביטוח ישב מולם ויקבעו את התנאים. אפשר להכניס את התנאים האלה לתוך הצו. לשכת עורכי הדין היא לא שושבין בעניין הזה. אנחנו עשינו את הפעולות כדי להראות שזה ניתן. גם "מגדל" וגם "איילון" מסכימים לעשות את זה. צריך את מי שיש לו כוח לשבת מולם ולהביא אותם לשולחן ולקבל מהם תנאים טובים שיעשה את זה בבקשה. אי-אפשר סתם לזרוק את הכדור הזה אלינו. לנו אין את הסמכות, אין את הכוח, אין לנו את היכולת לעשות את זה. 

<עמי ברקוביץ:>
מעצם זה שאתה מוציא מכרז, זה לא נותן לך את הכוח?

<אורן פרסקי:>
לא, בגלל שאני מוגבל בדיני המכרזים ואני מחויב לציבורי עורכי-הדין בישראל, לא להטות ולא להפר את האיזון במכרזים האלה בגלל נטע זר וזה נטע זר. 

<הילה דוידוביץ-בלומנטל:>
למה שזה יפר את האיזונים? אתה עושה שני סלים נפרדים, אחד לעורכי דין ישראלים ואחד לעורכי דין זרים. 

<אורן פרסקי:>
אנחנו בדקנו את זה. המומחים שלנו שמטפלים במכרזים האלה אמרו לנו שזה לא ישים. אם תהיה ישיבה אנחנו נזמין אותם.

<הילה דוידוביץ-בלומנטל:>
אנחנו זימנו ישיבה. 

<לינדה שפיר:>
סליחה, ביום חמישי קיבלנו זימון ליום ראשון?

<אורן פרסקי:>
5 חודשים חיכינו לתגובה שלכם ולא קיבלנו שום דבר.  

<לירז דמביץ-כהן:>
היתה חלופה של מכתבים וטלפונים בינינו לביניכם. 

<פיני שחר:>
מי שהיה צריך לתת תגובה זה אתם על הנושא של ההסכמות למכרזים, עם כל הכבוד. מי שהיה אמור לחזור בתשובה זה אתם.

<לירז דמביץ-כהן:>
אנחנו פנינו אליכם וקיבלנו תשובות שאתם מקדמים את זה ושהמגמה חיובית ושיש רק בעיה של המוסדות ושל הרוב ושזה עתיד להיפתר תוך 10 ימים עד שבועיים. אלה התשובות שקיבלנו. 

<אורן פרסקי:>
הבעיה לא נפתרה.

<לירז דמביץ-כהן:>
דיברנו בטלפון.

<אורן פרסקי:>
- - פתרנו את בעיית הערבות, היה צריך לשנות את הסעיף ולא שיניתם.

<לינדה שפיר:>
קיבלנו תשובה שלילית מיועץ הביטוח. אכן בדקנו בכיוון חיובי. 

אני רק מבקשת לעשות סדר בלוחות הזמנים. אכן בדקנו עם הצוות שעוסק בנושא, בדקנו עם יועץ הביטוח שלנו שהוא בלתי תלוי לחלוטין. את טיוטת הצו המתוקנת קיבלנו רק ב-19.2 אחרי בקשות רבות חוזרות. 

<עמי ברקוביץ:>
מה זה רלוונטי לשאלה העקרונית?
<לינדה שפיר:>
תן לי להתייחס בדיוק כמו שאתם התייחסתם ללוחות הזמנים. אני אישית גם לא קיבלתי זימון. הסתבר לי מאחד מעורכי הדין שלי ביום חמישי, שהגיע זימון ליום ראשון. 

<אורן פרסקי:>
אני לא שמעתי על זה בכלל.

<עמי ברקוביץ:>
מה זה רלוונטי? מה זה שייך לעובדה שאתם הייתם צריכים לתת תשובה?

<היו"ר דוד רותם:>
לא הבנתי, הלשכה היתה צריכה להודיע לכל אחד מכם בנפרד? הם מתאמים עם לשכת עורכי הדין.

<אורן פרסקי:>
אני שומע פה שרצו לפגוש אותי ביום ראשון ואף אחד לא אמר לי ולא שמעתי כלום.

<הילה דוידוביץ-בלומנטל:>
תבדקו אצלכם בבית למה זה לא עובר. 

<לינדה שפיר:>
אני קיבלתי בדיעבד מעורך-דין שלי שקיבל זימון. 

<אורן פרסקי:>
אנחנו באים לפגישה ואנחנו מצפים שהדברים אכן יעשו. מה שהתחייבו לבדוק לא נבדק ומה שהתחייבו לתקן, חלק לא תוקן. 

<לינדה שפיר:>
לגבי מועדי המכרז, אכן כשהיתה ישיבה קודמת, לא יצאנו למכרז כי לא ניתן היה לצאת למכרז. לכן הארכנו את הפוליסה הקיימת עם החברה שבטחה את הלשכה בשלושת השנים הקודמות.

<אורן פרסקי:>
היא מוכנה לבטח עורכי דין זרים.

<לינדה שפיר:>
לכן הארכנו את תוקפו של ההסכם עד סוף דצמבר  ואנחנו צפויים ביולי, אוגוסט לצאת למכרז הבא. אלה לוחות הזמנים. 

<היו"ר דוד רותם:>
אולי תבקשו מוועד מחוז תל-אביב, הוא עושה מכרזים יותר טוב מאשר הלשכה. 

<פיני שחר:>
אני מציע שנתחיל לדבר על פרקטיקה. אפשר לעשות פה פינג-פונג אחד כלפי השני, מאיזה תאריך זה היה ומי חיכה להסכמה של מי. אני מציע שנתקדם הלאה. 

אני חושב שיש הסכמה גם במשרד האוצר וגם במשרד המשפטים ששתי האופציות של הערבות והפיקדון, הן אופציות שהסיכוי שלהן שעורך דין זר כלשהו יבחר בהן, היא מאוד נמוכה. אבל יחד עם זה יש חשיבות מאוד גדולה ואת זה גם אמר לנו משרד התמ"ת, אחרי שהוא דיבר עם גורמים זרים. הוא נתן לנו המלצה שעדיף להכניס את הצו בנוסחו הזה בהקדם ואחר-כך, ככל שניתקל בקשיים נתקן אותו מאשר שאנחנו נגרור וננסה לייצר פה משהו שהוא מאה אחוז מושלם.

לכן אני מציע שנאשר את הצו בנוסח הקיים. לגבי המכרז של לשכת עורכי הדין, אני עדיין לא מצליח להבין מה הבעיה שלהם מבחינת המכרז עצמו. אני מציע שתיקחו על עצמכם לפחות לנסות לברר את זה עוד יותר לעומק. אנחנו נשתדל לעזור לכם ככל הניתן בנושא הזה, לתת לכם פיתרונות יצירתיים איך כן אפשר לעשות את הדבר הזה. 

לגבי הסוגיה למה זה רעיון מאוד טוב לעשות את זה במכרז או לא? זה פשוט, כי ברגע שחברת ביטוח רואה קבוצה מאוד גדולה שבאה אליה, היא מוכנה לקחת גם כמה אנשים מאוד מסוכנים, שביום יום היא היתה דוחה אותם. לכן אמרנו שהרבה יותר טוב והרבה יותר עדיף שתבוא קבוצה של 50,000-60,000 אנשים ואומרת: יש איתי עוד כמה אנשים אחרים. זה אותו מצב שיש מעסיק מאוד גדול שמביא את כל העובדים שלו לחברת הביטוח ואומר לה: בואי תבטחי אותם בביטוח בריאות, כשהיא יודעת שיש כמה אנשים שעברו גם התקף לב שביום יום היא אולי לא היתה מבטחת אותם. 

לכן זה הפיתרון שמאוד קסם לנו, שזה ייכנס תחת המכרז עצמו ולא אנשים ספציפיים יצטרכו ללכת ולדבר עם חברות הביטוח.  

עוד פעם, אני באמת מבקש מהוועדה לשקול לאשר את הצו בנוסח שהוא היום כדי שנוכל להתקדם הלאה.

<אורן פרסקי:>
מה לגבי הערבות? אתה דיברת על הביטוח. 

באשר לסעיפי הביטוח,  הצו כפי שאתם שלחתם אותו מקובל עלינו, כך שאין צורך לתקן את סעיפי הביטוח כדי לאשר את הצו. נניח שנאשר את הצו עם סעיפי הביטוח כמו בטיוטה – בבקשה, נשמח לקבל מכם עזרה וללבן מה ניתן לעשות בעזרת המפקח על הביטוח כדי שאפשר יהיה לפתור את הבעיות.

אני לא מוכן ולא אוכל לתמוך באישור הצו כמו שהוא כתוב, כאשר אין פיתרון לנושא הערבות. בואו נתקן את סעיף הערבות, כמו שסיכמנו בינינו בישיבה ואז אפשר לאשר את הצו היום. 

<פיני שחר:>
מבחינה פרקטית, ברגע שעורך דין בחר באופציה של ערבות והוא כל שנה בין כה וכה צריך להגיע אליכם כדי לחדש את ההיתר שלו לעבוד פה והערבות אנחנו מחייבים את הערבות להיות 8 שנים, אז אין שום בעיה שהוא בשנה מסוימת, בתום סוף השנה שלו של העבודה הוא לא מגיע אליכם. אז אתם יודעים עדיין שיש לכם ערבות שהיא תקפה למשך עוד 7 שנים. 

<אורן פרסקי:>
הוא ממשיך לעבוד או לא?

<פיני שחר:>
אם הוא ממשיך לעבוד והוא לא הגיע אליכם, אז הוא כבר עבר על הוראות הדין שהוא צריך להגיע אליכם. 

<אורן פרסקי:>
מה שאתם מציעים זה אומר שמי שלא בא כל שנה ומביא לנו חידוש של הביטוח, שזה יהיה לעוד 8 שנים, אנחנו צריכים להוציא אותו מהרישומים.

<פיני שחר:>
לא, לא. 

<אורן פרסקי:>
אני יותר פרקטי. יש ערבות שזה ביטחון ריאלי שהוא עומד לפוג. האיש ממשיך לעבוד - - - 

<עמי ברקוביץ:>
הוא לא עומד לפוג. 

<אורן פרסקי:>
כתוב בו שהוא יפוג. לא כתוב - - - 

<עמי ברקוביץ:>
אורן, זה תקף לשנה ול-7 שנים. למה אתה צריך לממש את זה אחרי שנה אם יש לזה תוקף לעוד 7 שנים?

<היו"ר דוד רותם:>
אורן, אל תענה להם, דבר איתי. 

<אורן פרסקי:>
אם האיש ממשיך לעבוד אז יש עילות תביעה חדשות כל רגע ויש התיישנות 7 שנים. כל הרעיון של הערבות הזאת, שהיא תהיה בתוקף עד תום ההתיישנות. ברגע שהוא נתן לי את הערבות והוא מתחיל לעבוד בתוך השנה, כבר ירדתי. 

אין פה מנגנון של חידוש כל שנה. 

<היו"ר דוד רותם:>
הוא צריך לחדש כל שנה?

<אורן פרסקי:>
לא ברור מפה שהוא צריך לחדש כל שנה. 

<פיני שחר:>
החוק מחייב אותו להגיע אליך כל שנה כדי לקבל היתר לעבוד פה בארץ. 

<אורן פרסקי:>
עדיין אני בחסר. זה כל-כך פשוט. כל ערבות בנקאית שעומדת לפוג, יש עילת מימוש שפונים לבנק ואומרים: או שתיתן לי כתב חידוש – לא אקבל חידוש עד מועד פג התוקף שהוא כתוב פה. אז אני ממש אותו. 

<היו"ר דוד רותם:>
אני מסכים, זה סעיף שאנחנו נכניס.

<אורן פרסקי:>
זה כל מה שאני מבקש. יסלחו לי כל אלה שדואגים למדינה. כל מי שיש לו קליינט ויש לו ערבות בנקאית, אם הוא לא יקבל או חידוש או מימוש אז הוא ייתבע לדין בתור רשלן.

<היו"ר דוד רותם:>
נכון.

<אורן פרסקי:>
כיוון שהביטחון הריאלי הלך והתמסמס, זאת לא התחייבות של מישהו, זה לא עניין אובליגטורי, זה ביטחון ריאלי. אני צריך שבתאריך הזה שהוא עומד לפוג, יש לי עילה. 

<לירז:>
מועד התפוגה, לא תום השנה.

<היו"ר דוד רותם:>
תום השנה. 

רבותיי היקרים, שיבוא ויאריך. מה שקורה זה שהנזק נגרם אחר-כך והערבות תפוג כי זה לשנה פלוס 7. הוא עשה נזק בשנה השלישית שהוא עובד. 

<עמי ברקוביץ:>
למה אתה צריך את ההארכה?

<היו"ר דוד רותם:>
כי אני רוצה להכריח את עורך הדין הזר לבוא ללשכה ולהביא ערבות חדשה כל שנה.

<פיני שחר:>
הוא חייב.

<היו"ר דוד רותם:>
הוא חייב והוא לא עושה את זה. 

<פיני שחר:>
אז הוא לא יכול לחדש את ההיתר שלו. 

<אורן פרסקי:>
זה לא ביטחון ריאלי. זה דבר מאוד פשוט.

<היו"ר דוד רותם:>
רבותיי, בכל ערבות בנקאית, אפילו בערבות חוק המכר, מגיע סוף הזמן, אתה שולח מכתב לבנק ואומר להם: או תפרעו או תאריכו.

<עמי ברקוביץ:>
מתי זה סוף הזמן?

<אורן פרסקי:>
התאריך הוא תאריך נקוב. הערבות הזאת תישאר בתוקף 8 שנים עד יום ובחודש ועד בכלל בלבד. לאחר תאריך זה - - - 

<פיני שחר:>
לא שומעים כלום. שאלה ליושב ראש. אני מנסה להבין את ההצעה שלך. למעשה ההצעה שלך אומרת: בואו נטיל עליו חובה לערבות לשנה פלוס 7 שנים. 

<היו"ר דוד רותם:>
5 דקות הפסקה. 

(לאחר הפסקה)
<היו"ר דוד רותם:>
אני מחדש את הישיבה. 

<פיני שחר:>
אדוני היושב ראש. לפני ההפסקה היתה לי שאלה פרקטית. ההצעה שלך למעשה אמרה שבתום ערבות שצריכה להיות שנה פלוס 7 שנים ואם בתום השנה הוא לא בא והאריך אותה אפשר לפרוע את הדבר הזה. 
אז אני שואל את עצמי מה המשמעות של הפלוס 7 שנים. אם הם יכולים בתום שנה לעשות את הדבר הזה - - - 

<היו"ר דוד רותם:>
זה פלוס 7 שנים ממתי?

<פיני שחר:>
מתום השנה. 
<היו"ר דוד רותם:>
זה בדיוק העניין. אבל אם אני ממשיך לעבוד אז אתה מבין שאני צריך שזה יהיה פלוס 8 שנים, פלוס 9 שנים או פלוס 10 שנים. כי בשנה הראשונה עבדתי מה-1.1 עד 30.12 בשנת 2000. יש לי ערבות עד 2008. מה קורה כשאני עובד מ-2011 עד 2002? אני צריך תוספת ערבות לעוד שנה. 
הדבר הוא נורא פשוט, רבותיי. אני חושב שכולכם מגזימים בנקודה הזאת. כל עורך דין שמבין שכדי לקבל את הביטוח הזה או את הערבות, הוא שם כסף בבנק. ברור לו שברגע שאני מממש את הערבות הוא הולך והוא מפסיד את הכסף שלו. לכן מה שהוא יעשה זה לחדש את הערבות. כך הפרקטיקה נוהגת.
<אורן פרסקי:>
כך הפרקטיקה עובדת. כל המשק עובד כך. 

<פיני שחר:>
אנחנו מסכימים להצעה הזאת.

<קארין שמעון:>
יש הערות של איגוד הבנקים על הצו. יש לנו הערות לתוכן.
<היו"ר דוד רותם:>
קודם כל תוסיפו בסעיף 7(5) את העניין הזה, שאם תוקף הערבות עומד לפקוע והבנק לא מאריך אותה כי אז היא תהיה ברת מימוש. זה דבר שהוא מקובל כמעט אוטומטית. אני הייתי נוהג לכתוב לבנק מכתב כל שנה: או שתאריך א ו - - -  

<לירז דמביץ-כהן:>
אבל אם הוא מפסיק לעבוד בתום השנה הראשונה?
<היו"ר דוד רותם:>
אז בכלל נגמר הסיפור. אז הוא  בא ואומר: קחו את הרישיון שלי , אני הולך. תחזירו לי את הערבות. 
<אורן פרסקי:>
נחזיר לו את הערבות.

<היו"ר דוד רותם:>
אז יהיה כתוב: אלא אם כן הפסיק עורך הדין.

<אורן פרסקי:>
אז הוא לא צריך לחדש אבל אני מחזיק את זה עוד 7 שנים.

<היו"ר דוד רותם:>
תחזיק כמה שאתה רוצה. ממילא בסוף אני אתבע אותך.
<אורן פרסקי:>
זה לא נועד להגן על לשכת עורכי הדין, זה נועד להגן על הציבור, נא לזכור. 

<היו"ר דוד רותם:>
די, לשכת עורכי הדין הם לא חלק מהציבור.

<עמי ברקוביץ:>
שאלתי אם לשכת עורכי הדין תיתן התראה כי אנשים יכולים גם לשכוח שהם צריכים להאריך. 
<אורן פרסקי:>
זאת אחריות שלנו. אנחנו נאמן, אנחנו צריכים לדאוג להוציא את המכתב לבנק. 
<היו"ר דוד רותם:>
סליחה, יש גבול לכל תעלול שאני יכול לדרוש מהם. עורך הדין הזר יודע שיש לו אישור לשנה ואחרי שנה הוא צריך להתייצב בלשכה. הוא צריך לזכור שיש לו ערבות והוא יודע שיש לו ערבות ל-8 שנים. אם תוך שנה הוא לא יבוא או שהוא עוזב את הארץ  ומחזיק את האישורים שלו, הערבות שלו תמומש.  הוא יודע את זה. 

שנית, תסמוך על הבנקים. לפני שהם מממשים לך ערבות הם מודיעים לך. 
<אלעזר שטרן:>
אגב, זאת נקודה שהיא לא לגמרי ברורה בסעיף 9. אני חושב שצריך להבהיר אותה בצורה יותר ברורה, שבאמת החובה של עורך הדין הזר להתייצב כל שנה – זה עולה אם קוראים היטב את העומק של סעיף 9. זה לא בהיר.
<היו"ר דוד רותם:>
אנחנו רק צריכים לפתור עוד בעיה אחת וזה את עורכי הדין התושבים שצריכים להקל עליהם. 

<אורן פרסקי:>
אנחנו בעד זה ובלבד שהם באמת פה, הם יישארו פה ויש להם פה איזו נוכחות ונכסים.

<היו"ר דוד רותם:>
הם עורכי דין. לכל עורכי הדין הישראלים יש נכסים? לא, רק לחלק.
<פיני שחר:>
להקל עליהם מאיזו בחינה?
<היו"ר דוד רותם:>
הם נמצאים בארץ, הם חיים פה.

<פיני שחר:>
הרוב המוחלט יבחר באופציה של ביטוח. השאלה, באיזה מובן להקל להם בביטוח?
<היו"ר דוד רותם:>
אני לא יודע, הם נמצאים פה בארץ. אני לא צריך מהם כל מיני דרישות.
<פיני שחר:>
אפשר לפטור אותם מחובת ביטוח עד שלא תהיה חובת ביטוח לעורכי הדין הישראלים.

<אורן פרסקי:>
זה החוק.

<היו"ר דוד רותם:>
החוק לא נותן לי את זה. אלה עורכי דין שעלו ארצה, יושבים בארץ ואני מתייחס אליכם כאל עורכי דין זרים. היה צריך לעשות שינוי בחוק לשכת עורכי הדין, כשאנחנו מפרקים אותה ומעבירים את הסמכויות למשרד המשפטים. צריך לכתוב שם גם סעיף שמשרד המשפטים יהיה רשאי לקחת את עורכי הדין האלה ולתת להם רישיונות בלי בחינות. מי בכלל מסוגל לעבור את הבחינות של לשכת עורכי הדין? 

אל תסתכל עלי, אני לא. 

<אורן פרסקי:>
גם השר נאמן כך מתבטא. מעל 90% מבוגרי האוניברסיטאות עוברים.
<היו"ר דוד רותם:>
לכן אני רציתי לתת להם בונוס אבל עורכת הדין שפיגלשטיין לא אישרה אותי. היא כתבה לשר שלא לעשות את זה. 

איגוד הבנקים, בבקשה. 

<קארין שמעון:>
בסעיף 2(3) יש דרישה שהערבות הבנקאית תהיה בלתי ניתנת לביטול. אין דבר כזה. הערבות הבנקאית ניתנת לביטול אבל רק בהוראה של המוטב, דהיינו, לשכת עורכי הדין. צריך להשמיט את הדרישה הזאת או לרשום שהיא תהיה ניתנת לביטול אך ורק בהודעה של לשכת עורכי הדין. זה דבר אחד.
<היו"ר דוד רותם:>
לא הבנתי.

<קארין שמעון:>
בסעיף 2(3) כתוב שהערבות הבנקאית תהיה בלתי מותנית ובלתי ניתנת לביטול. ערבות בנקאית ניתנת לביטול בהוראת לשכת עורכי הדין שהיא המוטב. ערבות בנקאית היא התחייבות של הבנק כלפי המוטב. במקרה הזה לשכת עורכי הדין. בכל עת יכולה לשכת עורכי הדין לבוא ולהודיע לנו על ביטול הערבות ואנחנו מחויבים לבטל.

<פיני שחר:>
אנחנו רוצים שלא תהיה. 

<קארין שמעון:>
מדובר פה בהתחייבות חוזית.

<היו"ר דוד רותם:>
אין לי בעיה. היא תהיה בלתי מותנית ובלתי ניתנת לביטול, העברה או שיעבוד, אלא לפי דרישת הלשכה. זה בסדר.  אתה יודע מה? שהלשכה תוותר על הערבות, שתבטל אותה. אדוני, תביעה נגד הלשכה זה יותר פשוט מאשר נגד בנק. 
<אורן פרסקי:>
אין לנו אפילו התלבטות.

<קארין שמעון:>
בסעיף 8 כתוב "מומשה הערבות.. ולא יאוחר מ-30 ימים". צריך לרשום 30 ימים ממועד המימוש כי לא רשום 30 ימים מאיזה מועד. 

צריך להוסיף "ממועד המימוש". 

<אורן פרסקי:>
זה בסדר.

<קארין שמעון:>
באותו סעיף יש הפנייה "כמפורט בסעיפים 2(3). סעיף 4 סתם השתרבב וצריך למחוק.
<אלעזר שטרן:>
סעיף 4 מחוק.

<קארין שמעון:>
משום מה זה מופיע אצלי. 

לגבי סעיף 9. בשורה השלישית כתוב: "השיבה הלשכה את הערבות לעורך-הדין הזר". אני מבקשת שיהיה רשום: "תשיב הלשכה את הערבות לתאגיד הבנקאי או למבטח שהוציאה". הבנק, כדי לבטל את הערבות, צריך לקבל אותה חזרה אליו. 
<היו"ר דוד רותם:>
אז שעורך הדין הזר ישבור את הראש.  הוא שם אצלכם כסף בשביל הערבות הזאת? אתם לא נותנים ערבות בגלל העיניים היפות של מישהו. 
<קארין שמעון:>
כדי לבטל את הערבות - - - 
<היו"ר דוד רותם:>
שיבוא אותו עורך-דין זר, ייקח את הערבות, יביא אליכם ויגיד: הנה הערבות, תחזירו לי את הכסף. למה אני צריך להתעסק עם זה? לא הלשכה ולא חברים של הלשכה. 

<קארין שמעון:>
מי שהוציא את ההתחייבות הזאת כלפי הלשכה זה הבנק. הלשכה אמורה להחזיר לבנק את הערבות הבנקאית. .

<היו"ר דוד רותם:>
ואז מה יקרה עם הכסף ששוכב אצלכם תמורת הערבות? 

<קארין שמעון:>
ברגע שזה מבוטל אנחנו משחררים את זה . 

<היו"ר דוד רותם:>
שהעורך דין הזר ייקח את הערבות, י קח אותה מהלשכה ויביא אליכם.

<קארין שמעון:>
טוב, אז זה יישאר בתוקף.

לגבי הערבות הבנקאית. דיברנו בפגישה הקודמת על הנושא של הצמדה למדד. אני רואה שהכנסתם כאן כן מנגנון של הצמדה למדד - - - 
<אורן פרסקי:>
לא הכנסנו. 
<קארין שמעון:>
בגוף הנוסח בפסקה השנייה רשום: "ובלבד שלא יעלה על סכום הערבות בתוספת הפרשי הצמדה".

<עמי ברקוביץ:>
את לא בנוסח המעודכן. 

<הילה דוידוביץ-בלומנטל:>
המילים "בתוספת הפרשי הצמדה" נמחקו.

<היו"ר דוד רותם:>
למה זה ירד? למה שזה יירד?
<אורן פרסקי:>
כי השקל יציב בשנים האחרונות.

<היו"ר דוד רותם:>
הבנתי. אתה צודק, השקל הוא יציב, זה נכון. אבל זה בגלל שיש לנו משרד אוצר כזה. מחר ישתנה האוצר, השקל לא יהיה יציב, ואני לא אצטרך לשנות את הצו.  

<פיני שחר:>
האם זאת מחמאה למשרד האוצר הנוכחי?
<היו"ר דוד רותם:>
אתה לא תשמע ממני מחמאות למשרד האוצר, בטח לא אחרי אתמול. 

<פיני שחר:>
הצענו לבטל את העניין של ההצמדה כי מבחינה פרקטית עוד 4 שנים נצטרך לדבר על סכום ביטוח שהוא 2,154,000.71 . כנ"ל גם לגבי השתתפות עצמית. זה יוצר פה סתם בעיות בחישוב, לדעת בדיוק כמה כל אחד צריך להביא. 
<היו"ר דוד רותם:>
2 מיליון שקל של היום – אני הגשתי את התביעה בעוד 7 שנים ואני אדרוש ריבית והצמדה ואני אקבל פסק דין כזה.  אז יגידו לי שהערבות היא רק על חצי מהתביעה שלך. 

<פיני שחר:>
חצי מהתביעה זה - - - 
<היו"ר דוד רותם:>
עזוב חצי מהתביעה, אתה יודע כמה תהיה ההצמדה ב-8 השנים הקרובות. לו הייתי יודע, הייתי שם את הכסף שלי.
<פיני שחר:>
גם אם ניקח עוד 10 שנים זה יכול להישחק 20%.

<היו"ר דוד רותם:>
לי יש בקשה אליך. האם אני יכול, בכל החוקים שאני מגיש, להוסיף 20% ואתה תגיד לי: עזוב, 20% זה לא נחשב?

<פיני שחר:>
כן, בחוקים של משרד המשפטים.

<היו"ר דוד רותם:>
לא של משרד המשפטים, בחוקים שלי. 

<פיני שחר:>
דרך אגב, בכל התקנות שלנו אנחנו מבטלים את סוגיית ההצמדה. 
<היו"ר דוד רותם:>
אני הייתי מסכים איתך אם היית יכול להתחייב לי שמשרד האוצר יישאר כמו שהוא היום ל-10 השנים הקרובות. אתה יודע ממה אני מפחד. מחר בבוקר יש בחירות ויש שינויים ויש מישהו אחר במשרד האוצר ויש ממשלה אחרת. אחר-כך אנחנו רואים שפתאום ההצמדה חלה ואז תבואו בריצה ותגידו שעד ה-15 לחודש חייבים לעשות הצמדות. אני מכיר את זה. 
<אורן פרסקי:>
אנחנו ניטראליים בעניין הזה. 

<פיני שחר:>
אני אספר סיפור אישי. לפי הפוליסה אמרו לי שההשתתפות העצמית היא 800 שקלים. בתכלס ראיתי שהורידו לי 824  ו-26 אגורות. כשהסתכלתי ראיתי שזה מוצמד לינואר 2008. אם אנחנו מדברים על 10,000 שקלים, אז שיהיה 10,000 שקלים. אם זה 2 מיליון, אז שני מיליון. אם זה יישחק - - - 
<היו"ר דוד רותם:>
יש לי בקשה אליך, אל תגיד את זה בקול רם. יש לי פוליסת ביטוח חיים, מה שנקרא ביטוח מנהלים משנת 1975, שהיא צמודה למדד. אני לא יכול למשוך את הכסף כי אתם הוצאתם איזה חוק נוראי.
<פיני שחר:>
אתה יכול למשוך.
<היו"ר דוד רותם:>
כן, רק לשלם מס הכנסה על מה שכבר שילמתי פעם אחת.

<פיני שחר:>
על הכסף הזה לא שילמת.

<היו"ר דוד רותם:>
וודאי ששילמתי. 

<פיני שחר:>
אם אתה מדבר על ביטוח מנהלים, לא שילמת.

<היו"ר דוד רותם:>
קיבלתי קיזוז אבל לא את הכול, רק חלק. 

על כל פנים, אני לא לוקח סיכונים בדברים האלה. נראה לי שאתם עושים טעות אבל זאת תהיה הבעיה שלכם. 
<פיני שחר:>
על זה לא יקום ייפול הצו. אם רוצים להכניס הצמדה, נכניס הצמדה. פרקטית זה סתם יוצר בלבול.
<היו"ר דוד רותם:>
אין בעיה, אתם לא רוצים, נעשה בלי הצמדה. 
<הילה דוידוביץ-בלומנטל:>
יש עוד התאמות שצריך לבצע בנוסח של הערבות. להתאים אותן לסעיפים.
<קארין שמעון:>
אז אין מנגנון הצמדה.
<היו"ר דוד רותם:>
אין הצמדה. 

<הילה דוידוביץ-בלומנטל:>
כתוב "ותוקפה לפחות 8 שנים".

<קארין שמעון:>
שנייה, אנחנו תכף נגיע גם לנוסח הזה. 

אני רוצה שבכותרת הערבות גם יהיה מקום שיצוין  התאריך, שזה עניין מהותי ולא טכני. וגם בכותרת "ערבות אוטונומית" יהיה רשום מספר כי מספר הערבות צריך להיות מצוין שם. 
לגבי הסכום. רשום: "לתשלום כל סכום עד לסכום כולל של " צריך להשאיר כאן "בלנק" ויהיה רשום מה הסכום, או שאתם רוצים שה סכום יהיה באופן קבוע 2 מיליון שקלים. 

<היו"ר דוד רותם:>
2 מיליון שקלים.

<קארין שמעון:>
לגבי התוקף כבר באמת העלית את זה קודם. תוקף של 7 שנים זה תוקף שפחות מקובל. אני לא יודעת עד כמה זה ישים ואם יהיה עורך דין זר שיעמיד בטוחה ל-7 שנים, זה בסדר. הם ימלאו את התאריך אבל השאלה היא אם פרקטית הם יוציאו. אם לא, יש בטוחות שהן חלופות לערבות.
<הילה דוידוביץ-בלומנטל:>
זהו, שאין. 

<אורן פרסקי:>
יש פיקדון.

<היו"ר דוד רותם:>
יש לי בעיה. כתוב פה: "עד סכום כולל של 2 מיליון שקלים שיגיע לכם מאת". הערבות הזאת אחרי שנה אני מבקש להאריך אותה או לפרוע אותה ואומרים לי: לא מגיע לך כלום. למה שאני אפרע אותה?
<אורן פרסקי:>
כי אם יש לי את עילת המימוש זה יהיה בסדר.

<היו"ר דוד רותם:>
אתה יודע שהבנקים לא אוהבים לשלם ערבויות, הם אוהבים משפטים. זה בסדר, הם דואגים לפרנסה של שני עורכי דין, אחד מכל צד. זה בסדר, אתם אוהבים את זה. 

<קארין שמעון:>
"כל סכום שנשלם על פי ערבות זאת ישולם בהמחאה לטובת לשכת עורכי הדין". אני מבקשת להשמיט את זה. זה ישולם, בין אם זה יהיה בהעברה בנקאית – אנחנו לא יכולים לכבול את עצמנו לאופן התשלום. 

<היו"ר דוד רותם:>
תמחקי את המילה "המחאה", ישולם לטובת לשכת עורכי הדין.
<קארין שמעון:>
בפסקה האחרונה "דרישה בכתב שתגיע בפקסימיליה או בכל אמצעי אלקטרוני אחר, לא תחשב דרישה תקפה". אני לא יודעת מה זה דרישה תקפה. צריך להוריד את המילה "תקפה".ולרשום "לא תיחשב דרישה בהתאם לכתב ערבות זה".
<היו"ר דוד רותם:>
בסדר. 

<הילה דוידוביץ-בלומנטל:>
לא מפריע לך המילה "לפחות 8 שנים"? זה נוסח שאפשרי בערבות? 

<היו"ר דוד רותם:>
ה"לפחות" זה לא חלק מנוסח הערבות. אחרי זה בא "עד יום בחודש", אז כותבים להם – זה לא חלק מנוסח הערבות.
<קארין שמעון:>
את זה כבר ביקשנו להשמיט "לפחות 8 שנים". 

<היו"ר דוד רותם:>
זה לא חלק מנוסח הערבות. 

<אורן פרסקי:>
זה הושמט. 

<היו"ר דוד רותם:>
זה היה בנוסח ה קודם והורדנו את זה. 
<קארין שמעון:>
אז עכשיו יש רק "עד תאריך". 

לגבי התוספת השלישית: אישור קיום פיקדון. רשום כאן שהתאגיד הבנקאי מאשר שמפקיד הפיקדון הפקיד \פיקדון בסכום של 2 מיליון שקלים חדשים לפחות". אני מבקשת למחוק את זה. שזה יהיה 2 מיליון שקלים בלי המילה "לפחות". 

<אורן פרסקי:>
לא צריך "לפחות".

<היו"ר דוד רותם:>
מצידי הוא הוא יכול לשים 4 מיליון, מה איכפת לי?

<קארין שמעון:>
בסדר, אבל אני לא מאשרת על-פי סכום של 2 מיליון לפחות. 

גם למחוק את המילים "בחשבון נאמנות נפרד". אני לא יודעת מה זה נפרד. בחשבון נאמנות שמתנהל על שם הלשכה. הבנק לא נכנס לנבכי - - - 
<היו"ר דוד רותם:>
לא, לא. זה לא יכול להיות שבאותו חשבון יש כמה פעמים סכום של 2 מיליון. כל חשבון עורך דין זר יהיה חשבון זר.

<קארין שמעון:>
אין משמעות למילה "נפרד".
<היו"ר דוד רותם:>
שמעות היא שהבנק לא יכול לשים באותו חשבון שני פיקדונות.

<קארין שמעון:>
אני מבינה.  ההצעה שלי יהיה כתוב: בחשבון נאמנות על שם לשכת עורכי הדין עבור" ויהיה "בלנק" למילוי שם עורך הדין הזר. מבחינתי זה בסדר.
<אורן פרסקי:>
אני מציע שאולי ישימו את מספר החשבון. בחשבון נאמנות מספר כך וכך של לשכת עורכי הדין.
<קארין שמעון:>
אני רק מבקשת שיורידו את המילה "נפרד" ויהיה רשום "עבור". אז ברור שזה חד-חד ערכי.

דבר נוסף. להוריד את הסיפה "לטובת מי שנפגע עקב מעשה או מחדל". 
<לירז דמביץ-כהן:>
זה ירד.

<קארין שמעון:>
כנראה אין לנו את הנוסח המעודכן. 

זה הכול.

<אורן פרסקי:>
אני הייתי רוצה לראות מה נכתב בסעיף המימוש הזה. צריך לבדוק את זה היטב.
<היו"ר דוד רותם:>
תכף תשמע מה כתוב בסעיף הזה. אתה צריך עכשיו התייעצות של עורכי דין?

<אורן פרסקי:>
אני לא צריך התייעצות עם אף אחד.

<אלעזר שטרן:>
בואו נעבור על כל הדברים שנשארו. 

<היו"ר דוד רותם:>
תן לו קודם את הנוסח של המימוש בסעיף 7(5).
<אלעזר שטרן:>
לפני סעיף קטן 5 נצטרך לעשות תיקון בתוך הרישה של סעיף 7. כיום הרישה של סעיף 7 מכוונת רק לנושא של פסק דין, הסכם פשרה וכו'. נצטרך טיפה לשנות שם את הניסוח ואז בסעיף קטן 5 דיברנו על זה יהיה: "אם תוקף הערבות עומד לפקוע והבנק לא מאריך אותה" - - - 

<אורן פרסקי:>
תוקף לא עומד לפקוע אחרי שנה. אנחנו עומדים להיות ביותר מאשר שנה בפחת מהמקסימום. זאת אומרת, אם הערך העתידי פחת מ-7 שנים אנחנו יכולים לדרוש. כך זה צריך להיות כתוב. אחרת אני צריך לחכות 8 שנים בשביל לבוא ולדרוש ולקבל חדש. 
<היו"ר דוד רותם:>
תכתוב: אם חלפה שנה מיום הצעת הערבות ועורך הדין הזר לא האריך אותה, אז אפשר יהיה לממשל.
<עמי ברקוביץ:>
אני רק מציע להקדים לזה משפט. כרגע אין חובה בצו על עורך דין בתום שנה להאריך לעוד שנה פלוס 7. שיהיה משפט כזה במקום סעיף 9 שמנוסח לא מספיק ברור בהקשר הזה ולנסח אותו כחובה. אז לשלב את עילת המימוש שמבקשת לשכת עורכי הדין.  

<אלעזר שטרן:>
ברגע שנכניס את זה בסעיף 9 - - - 
<עמי ברקוביץ:>
להוציא את זה. תחיל חובה בסעיף של הערבות ואם זה לא זה - - - 

<אלעזר שטרן:>
סעיף 7 זה אופן המימוש.

<עמי ברקוביץ:>
נכון, אבל יש לך את סעיף 2 שמדבר על ערבות. אולי להוסיף עוד סעיף בערבות הזאת שמטיל חובה להאריך אותה מידי שנה לשנה פלוס 7. אחרת הוא לא יבין שזה מה שהוא צריך לעשות.

<לירז דמביץ-כהן:>
בכל מקרה אמרנו שאת סעיף 9 צריך להעביר.
<אלעזר שטרן:>
אנחנו פשוט נעביר את סעיף 9 לסעיף 2(5).
<עמי ברקוביץ:>
ל-9 יש שני היבטים, יש לו פיקדון ויש לו ערבות.

<אלעזר שטרן:>
זה עניין של טכניקה, אפשר בתוך סעיף 9 להבהיר את הנקודה הזאת. 
<אורן פרסקי:>
מה שעמי הציע בסעיף 9 זה טוב.

<הילה דוידוביץ-בלומנטל:>
איך עורך דין יידע שעומדים לחלט לו? הם לא חייבים להודיע לו. נגיד והוא שכח, המחיר של זה הוא 2 מיליון. הבנקים לא חייבים להודיע לו, אתם לא מודיעים לו.

<היו"ר דוד רותם:>
מה קורה כשעורך דין שוכח להגיש כתב הגנה? הקליינט שלו חוטף פסק דין והוא מממש את הערבויות, זה הכול. את מדברת איתי על עורך דין ולא על אדם סתם ששכח. הוא שכח, אז שלא ישכח.  

<אורן פרסקי:>
בשביל זה הלשכה היא נאמן והיא תבקש את החידוש.

<עמי ברקוביץ:>
אורן, רק להבהיר, זה לא חילוט, זה הופך בעצם לפיקדון.

<היו"ר דוד רותם:>
פיקדון, בוודאי. 

<אורן פרסקי:>
כן, אם מימשתי את הערבות.

<עמי ברקוביץ:>
הוא נשאר ואם הוא מפסיק אחרי 7 שנים, אתם מחזירים לו את ה כסף?

<היו"ר דוד רותם:>
בוודאי.

<אורן פרסקי:>
אם הוא ירצה להביא לי ערבות חדשה - - - 

<היו"ר דוד רותם:>
לא, אם הוא רוצה לעזוב.

<אורן פרסקי:>
אז אני אחזיק את הפיקדון. 
<היו"ר דוד רותם:>
אחרי 7 שנים הוא בא ולוקח את הכסף. זה יכול להיות רווח נקי כי הלשכה תצמיד לו את זה. כנאמן היא חייבת בהצמדה. 

<אורן פרסקי:>
יהיו רווחים על זה. 

<היו"ר דוד רותם:>
בוודאי, בלשכה בוודאי יהיו רווחים. אבל כמה אתם רוצים כהוצאות?

<עמי ברקוביץ:>
סעיף 7(1) מדבר על פסק דין חלוט והסעיפים האחרים לא. צריכה להיות האחדה. 
<אורן פרסקי:>
גם לגבי פסק הבורר וגם לגבי פסק חוץ. אין לי בעיה עם זה. 

<היו"ר דוד רותם:>
עוד משהו?

<רן ונגרקו:>
בישיבה הראשונה היתה לי שאלה האם הכוונה בנוסח הזה זה שאי-אפשר לשעבד או למשכן או לעקל את הפיקדון הזה. או, לחילופין, אם מטילים עליו צו עיקול, אז למעשה הוא כבר לא עומד בתנאי הזה ולכן הפיקדון לא יכול לשמש - - - 
<אורן פרסקי:>
לא, צריך להיות חופשי מעיקול. 
<היו"ר דוד רותם:>
אני לא בטוח שאפשר לעשות את זה בצו. 

<אורן פרסקי:>
גם אני חושב שלא. אני חושב שזה עניין של חקיקה. אחרת יבואו ויעקלו אותו. 
<עמי ברקוביץ:>
חוק הנאמנות הוא זה שמונע את העיקול לפחות מבחינת הנושים של הלקוח. זאת אומרת, ההגנות יהיו מכוח חוק הנאמנות. ההוראה הזאת בעצם משלימה את זה, היא לא יוצרת את זה.
<הילה דוידוביץ-בלומנטל:>
סעיף 3(ב) לחוק הנאמנות קובע שאין לרדת לנכסי הנאמנות אלא בשל חובות המוטלים עליהם הנובעים מפעולות הנאמנות.

<היו"ר דוד רותם:>
אתם הולכים לפינה.  השאלה, אם זה כבר נכסי נאמנות? זה עוד לא נכסי נאמנות.
<אורן פרסקי:>
יש פה שאלה.
<פיני שחר:>
למה זה לא נכסי נאמנות?

<היו"ר דוד רותם:>
כי עוד לא הגיע הזמן לממש את זה, אז איך זה נכסי נאמנות. זה שזה חשבון נאמנות זה בסדר. מצידי אתה יכול לקרוא לזה איך שאתה רוצה. של מי הכסף בינתיים? מחר בבוקר אני עורך הדין הזר מודיע שאני עוזב.

<פיני שחר:>
תקבל אותו בחזרה. 

<היו"ר דוד רותם:>
אם כך, זה לא נכס נאמנות. 

אני חושב שאתם הולכים לפינה אם אתם הולכים לחוק הנאמנות.

<אורן פרסקי:>
צריכים לחזק את הדבר הזה. הכיוון הוא נכון אבל צריך לתת לו תוקף בטוח. אני חושב שזה בחוק. יכול להיות בחוק לשכת עורכי הדין.

<היו"ר דוד רותם:>
אני לא בטוח מה אני רוצה פה. הוא צריך להיות חופשי מכל שעבוד או משכון. עם זה אין שום בעיה כי כדי לשעבד אותו ולמשכן אותו זאת פעולה רצונית, הבנק לא ייתן לך את זה. 

עיקול בכל עת. רבותיי היקרים.  אני הגשתי תביעה נגד עורך הדין וביקשתי לעקל. אני המבקש, אז יהיה עיקול.

<אורן פרסקי:>
אבל יכול להיות שיבוא נושה אחר של עורך הדין מחוץ לארץ, יש לו תביעה של מיליונים נגד הפירמה הזאת והוא יעקל את זה. הוא לא הנפגע שהחוק הזה בא  להגן עליו. מה אנחנו נוכל לעשות נגד העיקול הזה? לא נוכל לעשות כלום.

<היו"ר דוד רותם:>
צריך להכניס פה סעיף שאומר שאם מוטל עיקול יודיע הבנק ללשכה והלשכה תבטל את ההיתר. זה הכול, הוא יצטרך לחדש את זה. 

<לירז דמביץ-כהן:>
אז אין לו היתר להמשיך לעבוד.

<אורן פרסקי:>
אני לא רוצה שהוא יתפספס.
<היו"ר דוד רותם:>
אין גבול לדמיון. מה אתה רוצה, אני לא מבין?

<אורן פרסקי:>
עיקולים זה דמיון?

<היו"ר דוד רותם:>
עיקולים זה לא דמיון. אתה מדבר איתי על עורך דין זר, שיש נושא מחוץ לארץ שיטיל עיקול.
<אורן פרסקי:>
אז הוא בא לפה כי היו לו בעיות מהימורים. הוא להגיש פסקי דין על עורכי דין מאנגליה שהיו עם הימורים ובאו לפה.
<היו"ר דוד רותם:>
לא יכול להיות שלעורכי דין יש הימורים. באמת, יש גבול. 
<אורן פרסקי:>
אני אראה לך אחר-כך את מראי המקום.

<היו"ר דוד רותם:>
לא להעליב את עורכי הדין, בבקשה. אני מכיר עורכי דין ישראלים שנושאים לאנגליה להמר אבל הפוך אני לא מכיר. 

<אורן פרסקי:>
יש לו נושים. הנושים האלה מחוץ לארץ יודעים שהוא ברח לפה והם מטילים עיקולים ואז הלך הביטחון. 
<היו"ר דוד רותם:>
אתה צודק לחלוטין. מה אתה רוצה שאני אעשה?

<אורן פרסקי:>
שיהיה בחוק, הפסקה הזאת. 

<היו"ר דוד רותם:>
אבל אין לי עכשיו חוק.  מי יגיש חוק?
<אורן פרסקי:>
משרד המשפטים פה, הם מגישים חוקים כל הזמן.

<היו"ר דוד רותם:>
יש לי בשבילך הפתעה, לוקח להם זמן לעשות חוק. 

<אורן פרסקי:>
יש פה בעיה. אני  פשוט רואה שלא יהיה לו תוקף כמו שאנחנו מתכוונים. 

<אלעזר שטרן:>
בכל מקרה, אם כן יהיה עיקול - - - 
<אברהם מיכאלי:>
או שהוא מביא ערבות חדשה או שמתבטל לו ההיתר.

<היו"ר דוד רותם:>
מתבטל לו ההיתר אבל בינתיים הוא כבר במקסיקו.  

<היו"ר דוד רותם:>
יש גבול.

<הילה דוידוביץ-בלומנטל:>
במיוחד כשחוק הנאמנות כן חל. 

<עמי ברקוביץ:>
כשכתוב בכללי האתיקה שעורך דין מחזיק כספים בחשבון נאמנות נפרד, הוא לא נאמן על הכספים? הכספים הם לא בבעלותו מכוח דיני הנאמנות? אני פשוט שואל שאלת הבהרה. 
<היו"ר דוד רותם:>
לא. עורך דין שמחזיק חשבון נאמנות, אי-אפשר לעקל את זה. אפילו לא מס הכנסה. 
<עמי ברקוביץ:>
מה זה שונה מפה? שם זה כתוב בכללי אתיקה ופה זה כתוב בצו. 
<אורן פרסקי:>
זה לא כללי האתיקה שמשחררים את זה. אם זה משוחרר זה רק על-פי הסעיף הזה בחוק הנאמנות.
<אברהם מיכאלי:>
הוא צודק. אם יש מניעה לעקל, צריך להכניס את זה בצו. יש היגיון במה שאתה אומר.
<היו"ר דוד רותם:>
לשם שינוי עמי צודק.

<קארין שמעון:>
חשבון הנאמנות הוא על שם לשכת עורכי הדין. היה מקרה שבית משפט הורה, בגלל שידעו מי עומד מאחורי הנאמנות ומי הנהנה בחשבון הזה, ניתן היה לשים יד על הכספים האלה. 

<היו"ר דוד רותם:>
לא, אבל הוא לא הנהנה. אני הנהנה, הציבור הוא הנהנה. 
<אורן פרסקי:>
הציבור הוא נהנה. זה יהיה בעייתי.

<היו"ר דוד רותם:>
זה יהיה בעייתי? אני קודם כל אאשר את הצו ואם זה יהיה בעייתי אתם תחזרו אלי עוד מעט. הם יבדקו את זה, אתם תבדקו. אתם עורכי דין, מותר לכם גם לבדוק דבר בצורה רצינית.

<אורן פרסקי:>
אני מסכים עם היושב ראש. אני לא מתנגד למה שכתוב פה, אני חושב שכתוב פה טוב. אני אומר שצריכים עוד איזה חיזוק.

<היו"ר דוד רותם:>
אורן, תלך הביתה, תבדוק את זה. אם כן, אתה תפנה לעמי והם יתקנו את החוק במקום אחר.  

<אברהם מיכאלי:>
ההערה שלך היא נכונה. לדעתי צריך להבטיח את זה מהזווית הזאת שלא ניתן יהיה לעקל כי הוא לא הנהנה יותר.
<היו"ר דוד רותם:>
נכון.

<אורן פרסקי:>
יש כללים שצריכים ללכת יחד עם זה שאנחנו מחכים חודשים לתגובתכם. אנחנו רוצים להפעיל את החוק, אנחנו זקוקים לדברים.

<פיני שחר:>
עד שהצו יהיה, אנחנו מעריכים - - - 

<לינדה שפיר:>
זה לא עד ש - - - 

<עמי ברקוביץ:>
זה הרבה יותר מידע מהתשובה שקיבלנו מכם על האפשרות להפעיל את הביטוח.

<לינדה שפיר:>
עמי, בלי הקטנוניות הזאת, אתם יודעים שזה לא נכון. 

<עמי ברקוביץ:>
אתם קטנוניים כי את יודעת שאנחנו עושים את העבודה שלכם בהתקנת הכללים. 
<היו"ר דוד רותם:>
בבציק, איזה הנחות רוצים עורכי הדין הזרים בישראל.  

<עמי ברקוביץ:>
את יודעת כמה שעות עבודה אני הקדשתי לכללים האלה? יותר מאשר כל עורכי הדין שלך ביחד. 

<היו"ר דוד רותם:>
במה אנחנו יכולים להקל עליכם.

<ברוך בבצ'יק:>
אנחנו רוצים לעבוד כבר.

<היו"ר דוד רותם:>
אין בעיה, אבל אתם רוצים לעמוד בכל הכללים האלה?
<ברוך בבצ'יק:>
לא. אם היינו יושבים בניו יורק היינו יכולים לקבל לקוח ישראלי בלי שום בעיה. כשאנחנו יושבים פה פתאום יש כל מיני בעיות. אני יכול לעשות מסמך ללקוח ישראלי הרבה יותר טוב ממישהו במשרד פה. חבל על הציבור.

אני עליתי בשנת 1994 - - - . 

<היו"ר דוד רותם:>
אני לא מבין, אתה רוצה שהצו יחול עליך?
<ברוך בבצ'יק:>
רוצים לעבוד, ביטוח זה סביר, רוצים להיות נורמאלי. עליתי ב-1994, אני גר פה. מה הבעיה? אני רוצה לעבוד. תן לי ביטוח, תן לי לעבוד. משהו סביר, לא כל התנאים של המשרד פה. אני לא משרד ענק כזה, אני רוצה לעבוד. לא דבר טיפש שהחוק אומר שבגלל שאני יושב פה אני לא יכול לעבוד. תן לי לעבוד. תיקח מאיתנו את האזיקים.  

<היו"ר דוד רותם:>
חבר'ה, הם צודקים. זה נכון, עליהם צריך להטיל רק את חובת הביטוח. 

<עמי ברקוביץ:>
אולי להקל עליהם גם בתנאים המהותיים של הביטוח.

<היו"ר דוד רותם:>
אני הייתי מקל עליהם בכל דבר. מבחינתי הם כמו עורכי דין ישראלים. זה שהם לא עברו את הבחינה? אסון גדול. 

<עמי ברקוביץ:>
לפטור אי-אפשר אבל אולי לצמצם מאוד את התנאים. 
<ברוך בבצ'יק:>
דרך אגב, רציתי לעשות את הבחינה אבל אי-אפשר כי יש חוק ש-10 שנים אחרי אי-אפשר. 

<היו"ר דוד רותם:>
מה?

<ברוך בבצ'יק:>
יש כל מיני דברים טיפשיים. עשיתי כל דיני ישראל, עשיתי כל הסטאז''' ועכשיו אני לא יכול לעשות את המבחן כי זה 10 שנים. 

<היו"ר דוד רותם:>
מה 10 שנים?

<ברוך בבצ'יק:>
10 שנים אחרי שאתה עולה. 

<היו"ר דוד רותם:>
אורן, אי-אפשר לעשות בחינת סטאז'' אלא אחרי 10 שנים מיום שאתה עולה?

<ברוך בבצ'יק:>
אני הייתי צריך לעשות סטאז' שוב פעם.

<אורן פרסקי:>
לא. כל הזמן נבחנים. 
<ברוך בבצ'יק:>
רק תן לי לעבוד. 

<עמי ברקוביץ:>
תוך 10 שנים מיום העלייה מותר לו לקבל פטור.

<לינדה שפיר:>
יש מועדים לפטורים ויש מועדים להתמחות. 

<אורן פרסקי:>
אם הוא עבד 5 שנים בחוץ לארץ אז הוא כבר פטור מהבחינה. אם הוא עבד 10 שנים - - - 

<ברוך בבצ'יק:>
סליחה. עברתי על זה עם רחל אופיר כשהייתי בניו-יורק אבל החוק לא אומר סדר שאם אתה עובד 5 שנים, קודם כל צריך לעשות דיני ישראל ואז סטאז' ואז עוברים 5 שנים. רציתי לעשות את זה הפוך, עשיתי דיני ישראל וסטאז'. והיא אמרה שאי-אפשר, למרות שזה לא בחוק. למה עושים לנו כמה שיותר קשה? אנחנו רק רוצים לעבוד. 

<היו"ר דוד רותם:>
הם עושים את זה קשה לכולם.

<ברוך בבצ'יק:>
אנחנו משלמים מס.  תן לי לשלם להם VAT, לעשות כסף למדינה כמה שיותר. מה הבעיה?
<היו"ר דוד רותם:>
מה הקשר של לשכת עורכי הדין ל-VAT?

<ברוך בבצ'יק:>
אני שואל למה זה כל-כך קשה? לי זה מאוד פשוט.

<היו"ר דוד רותם:>
גם לי מאוד קשה. 

רבותיי, מה אנחנו עושים עם עורכי הדין האלה? איך אנחנו מקלים עליהם.

<אורן פרסקי:>
אנחנו מוכנים לבדוק כמה הסכום שמקובל. אם הסכום שמקובל על עורכי דין ישראלים הוא פחות מ-2 מיליון, נניח הוא 1.5, אם הם מוגדרים כתושבי קבע בישראל, אני מוכן להוריד את זה לאותו סכום של הישראלים. 

<ברוך בבצ'יק:>
אין לי אפילו 100,000 שקלים לשים על פיקדון. 

<היו"ר דוד רותם:>
לא בפיקדון, ביטוח.

<ברוך בבצ'יק:>
 יש לי מיליון דולר בניו יורק. 
<עמי ברקוביץ:>
אפשר להקל עליו גם במישור של הבטוחות האחרות. אם הוא תושב מקומי - - - 
<היו"ר דוד רותם:>
איך עושים את זה? 

<אורן פרסקי:>
זה יכול להיות 1.5 מיליון.

<היו"ר דוד רותם:>
איך עושים את זה?

<עמי ברקוביץ:>
כותבים: על אף האמור בסעיף זה, היה המבטח - - - 

<היו"ר דוד רותם:>
אתה יכול לעשות את זה במקום?

<אורן פרסקי:>
אני חושב שזה תיקון חוק. 

<היו"ר דוד רותם:>
לא, אני יכול לעשות את זה בצו.

<אורן פרסקי:>
ה-2 מיליון לא נקבע בחוק?

<קריאה:>
לא, רק חובת ביטוח.

<היו"ר דוד רותם:>
איך אנחנו מקלים עליהם?

<אורן פרסקי:>
סעיף מיוחד לעורך דין זר שהוא תושב ישראל קבוע, במקום 2 מיליון, זה יעמוד על 1.5. 
<היו"ר דוד רותם:>
למה 1.5 מיליון?

<אורן פרסקי:>
זה מה שהישראלים מביאים.

<היו"ר דוד רותם:>
איזה ישראלים מביאים 1.5 מיליון. ישראלים לא מביאים ביטוח בכלל. 

<אורן פרסקי:>
הם מביאים.

<היו"ר דוד רותם:>
איזה מביאים? תראה לי כללים אצלכם שחייבים לעשות ביטוח, אני אדבר איתך.
<אורן פרסקי:>
זה נמצא אצלם בטיפול.

<היו"ר דוד רותם:>
בסדר, אז אנחנו נקבע שהם צריכים שיהיה להם ביטוח כמו עורך דין ישראלי. זה חסר משמעות. אני רוצה להפוך אותם - - - 

<אורן פרסקי:>
החוק מחייב.

<היו"ר דוד רותם:>
מבחינתי הם לא עובדים זרים.

<אורן פרסקי:>
הם כן.

<היו"ר דוד רותם:>
עזוב אותי מההגדרות שלכם. 

<אורן פרסקי:>
אפשר להקל עליהם אבל אי-אפשר להפר את מצוות החוק. 

<עמי ברקוביץ:>
החוק לא מונע, למשל, לתת הקלות במובן של פיקדון, במקום 2 מיליון זה יכול להיות 100,000 שקלים כי אתה לא נותן בכלל פיקדון. 
<היו"ר דוד רותם:>
נכון. 

<עמי ברקוביץ:>
אם הוא עורך דין מקומי אז הרציונאל שהוא יברח לא קיים כאן.

<היו"ר דוד רותם:>
מה ממוצע הביטוח של עורכי הדין בלשכת עורכי הדין? את זה אתם יכולים לברר בדקה וחצי. 
<פיני שחר:>
עד כמה שאני זוכר זה בין מיליון למיליון וחצי שזה הבסיס. יש כאלה שגם קונים שכבה עליונה.  שכבות נוספות.

<לינדה שפיר:>
מי שעובד באמת קונה שכבות נוספות.

<היו"ר דוד רותם:>
אני רוצה להוריד בפיקדון ובערבות. מצידי זה יכול להיות 100,000 שקלים. הם גרים פה, יש להם בתים פה. תפוס לו את הבית, הוא כמוך. זה שהוא לא עבר את בחינות הלשכה זה לא משנה את הידע שלו. להיפך, לפעמים הידע שלו הוא יותר ולכן הוא לא מצליח לעבור את בחינות הלשכה. יש לו עודף כישורים. 
<אורן פרסקי:>
אם אתה רוצה להקל עד כדי כך, צריך שבאמת הוא יהיה כמונו. זאת אומרת, שזה לא סתם מישהו שיש לו תושבות שהוא פה ולא פה. הוא צריך להיות מישהו עם נכסים, תושב קבע. 

<עמי ברקוביץ:>
אורן, איך אתם בודקים תושב שצריך לקבל רישיון מקומי. הרי החוק קובע שתנאי להיות עורך דין זה תושב ישראל. איך אתם בודקים את זה?. 

<אורן פרסקי:>
אני לא יודע איך המנגנון בודק.

<לינדה שפיר:>
אנחנו בודקים את זה בהצהרה ובמקרה של ספק אנחנו בודקים עם משרד הפנים. זה דבר שנבדק. 

<עמי ברקוביץ:>
למה אתם יכולים לעשות את אותה בדיקה?
<היו"ר דוד רותם:>
תעשו את אותה בדיקה עליהם. מה קורה? החבר'ה האלה בעצם היו לוקחים אזרחות וגומרים את הסיפור אבל נוח להם שהם מחזיקים דרכון אמריקאי והם נוסעים הלוך וחזור וכל הדברים האלה. 

<אורן פרסקי:>
הוא יכול להיות אזרח כפול. האמריקאים מאפשרים אזרחות כפולה. יש פה 150,000 אמריקאים שרוב רובם הם אזרחים ישראלים ואזרחים אמריקאים ויש להם שני דרכונים. זה לא דבר בעייתי בכלל.
<היו"ר דוד רותם:>
זה כן בעייתי, אני לא יכול להיות בעל שני דרכונים. 

<אלעזר שטרן:>
זה לגבי הפיקדון והערבות. 
<היו"ר דוד רותם:>
 רוצה לדעת מה הממוצע. 

<שרית שפיגלשטיין:>
לא כל-כך ברור מה ההתעקשות הזאת  מצד לשכת עורכי הדין? מה החשש שלהם?
<היו"ר דוד רותם:>
לשכת עורכי הדין לא מתעקשת. 

<אורן פרסקי:>
החוק דורש את זה. 

<היו"ר דוד רותם:>
 אם החוק אומר שאנחנו חייבים לקבל ערבות או ביטוח או פיקדון, אז אנחנו צריכים לקבוע לגבי עורכי הדין האלה - - - 

<שרית שפיגלשטיין:>
נכון, אבל הוא לא מתייחס לגובה שלהם.

<היו"ר דוד רותם:>
לכן אני אומר שבצו אנחנו צריכים להתייחס לגובה.

<שרית שפיגלשטיין:>
זה יכול להיות 200,000 שקלים.
<היו"ר דוד רותם:>
אמרתי 100,000 שקלים אבל השאלה היא מה אני עושה עם הביטוח. אם עורכי הדין הממוצעים בישראל יש להם ביטוח של חצי מיליון, אז אני רוצה גם מהם חצי מיליון. אין חובה אבל יש בפועל. 

<פיני שחר:>
נכון ל-2008 סכום הביטוח של עורכי הדין עמד על 2.1 מיליון שקלים. לטעמי זה לא השתנה מאז. 

<הילה דוידוביץ-בלומנטל:>
אבל זה למי שרשום בלשכה.

<לינדה שפיר:>
במכרז שנעשה הורדנו את המחיר של הפוליסה. 

<אלי נקר:>
- - היו על חובת ביטוח אחריות מקצועית בוועד המרכזי 3 שנים אחורה. הגיעו להסכמה שזה 1.5 מיליון. 
<היו"ר דוד רותם:>
האם עורכי הדין האלה, שהם עורכי דין זרים מבחינתכם, יכולים לעשות את הביטוח בלשכה או שזה רק לחברי לשכה?

<אורן פרסקי:>
הפוליסה צריכה להתאים. זה התהליך שאנחנו צריכים לעבור. אם נעבור את זה יחד עם האוצר - - - 
<היו"ר דוד רותם:>
אני רוצה שהוא יוכל לקנות את אותה פוליסה כמו עורך דין ישראלי.

<שרית שפיגלשטיין:>
הם לא רוצים להכניס את זה למכרז.

<אלי נקר:>
הבעיה היא שלעורך דין ישראלי אין את אותו " run off" שהכנסנו פה. 
<היו"ר דוד רותם:>
גם הם לא צריכים את ה"run off" משום שהם פה. 

<אלעזר שטרן:>
לגביהם אפשר לחזור לנוסח המקורי שהציע האוצר. 

<היו"ר דוד רותם:>
שמענו גם שעורכי דין ברחו מהארץ.
<אלעזר שטרן:>
לגביהם אפשר לחזור לנוסח המקורי שהציע האוצר. 
<אורן פרסקי:>
ברחו לארץ. 

<היו"ר דוד רותם:>
אני מכיר כמה עורכי דין שברחו מהארץ. 

<אורן פרסקי:>
אני רק מכיר אחד שהיה שופט. 

<היו"ר דוד רותם:>
תבוא אלי אחר-כך, אני אתן לך כמה שמות. 

<אלעזר שטרן:>
אדוני, יהיה אפשר לחזור לגבי תקופת ה-run off" להצעה המקורית של האוצר, שאם אני זוכר נכון זה יהיה פלוס שנה. 

<היו"ר דוד רותם:>
כן.

<אלעזר שטרן:>
בעצם לגבי הביטוח הורדנו את הסכום ל-1.5 מיליון וגם את העניין של ה"run off". 

<היו"ר דוד רותם:>
כן. 

<אורן פרסקי:>
ובלבד  שהם תושבי קבע. 

<היו"ר דוד רותם:>
בתנאי שהם תושבי קבע, בוודאי. 

תושבי קבע זה לא שהוא בא לפה לשבועיים והוא יושב בניו-יורק.

<אברהם מיכאלי:>
יש הגדרה של 180 יום לתושבות קבע. 
<היו"ר דוד רותם:>
אני רוצה שהוא יהיה עורך דין תושב קבע לפחות 3 שנים.

<עמי ברקוביץ:>
מבחינת הטרמינולוגיה, מכיוון שחוק הלשכה מדבר על תנאי להיות עורך ישראלי זה תושב, עדיף להשתמש במונח "תושב" כדי לא ליצור סתירות. 

<אברהם מיכאלי:>
אין מושג של תושב קבע, יש תושב. תושב קבע זה בשפה של בני אדם.

<עמי ברקוביץ:>
אז אם תרשמו תושב קבע - - - 

<אברהם מיכאלי:>
יש אזרח ויש תושב. יש הגדרה במשרד הפנים. 

<אורן פרסקי:>
שהוא יהיה תושב לפחות 3 שנים לפני הגשת הבקשה. 

<הילה דוידוביץ-בלומנטל:>
מה עם הקלות ביתר הבטוחות?
<אלעזר שטרן:>
עשינו להם 100,000 שקלים. 

<הילה דוידוביץ-בלומנטל:>
בפיקדון גם?

<היו"ר דוד רותם:>
כן. 

<הילה דוידוביץ-בלומנטל:>
בלי התקופה של ה-7 שנים?

<אורן פרסקי:>
לעורכי דין ישראלים יש 1.5 מיליון וחצי.
<היו"ר דוד רותם:>
זה בביטוח. בביטוח השארתי את זה 1.5 מיליון כמו עורכי הדין הישראלים.
<אורן פרסקי:>
100,000 שקלים פיקדון זה לא נראה לי מספיק.

<היו"ר דוד רותם:>
כשתראה לי את עורכי הדין הישראלים עם 100,000 שקלים ביטחון, אני אשמח. 

<אורן פרסקי:>
זה לא מספיק, זה לא אחראי מבחינת הציבור.
<היו"ר דוד רותם:>
זה אחראי מבחינת הציבור. הוא גר פה בארץ. ההבדל היחיד בינו לביני זה שאני עברתי את הבחינה והוא עוד לא. זה כל ההבדל.

<אורן פרסקי:>
זה כל ההבדל בינך לבין כל מי שלא עורך-דין במדינה. 

<היו"ר דוד רותם:>
איזה מזל יש לאנשים האחרים. 

<אורן פרסקי:>
עדיין אנחנו צריכים להגן על הציבור.

<היו"ר דוד רותם:>
אני מגן על הציבור. כולנו יודעים מה הבעיה. גמרתי אתמול את הבחינות וקיבלתי את הרישיון. אני עסקתי בהוצאה לפועל בכל הסטאז' שלי ומחר בבוקר אני מקבל תיק על רצח המוני. אין לי שום בעיה. מה, אני אגרום נזק קטן יותר? ואתם לא דורשים ממני שום ביטחון או בטוחה או כלום.

<אורן פרסקי:>
אנחנו רוצים לדרוש אבל זה תקוע. 

<היו"ר דוד רותם:>
איפה זה תקוע?

<אורן פרסקי:>
במשרד המשפטים.

<היו"ר דוד רותם:>
על מה. 

<אורן פרסקי:>
הגשנו הצעה לחובת ביטוח לישראלים.

<שרית שפיגלשטיין:>
אי-אפשר לעשות את זה בכללים, צריך לעשות את זה בחוק.

<היו"ר דוד רותם:>
מה הם ביקשו?

<שרית שפיגלשטיין:>
הם ביקשו לתקן את הכללים, להחיל את חובת הביטוח בכללים. זה בלתי אפשרי. 

<אלי נקר:>
בואו נעשה סדר. הלכנו לשר המשפטים הוא אמר: אל תתקנו בחוק, עדיף לי שתתקנו בכללים. צוות בראשות קלינג גיבש את הכללים. 
<אורן פרסקי:>
עובדים על זה 3-4 שנים. 

<היו"ר דוד רותם:>
יש כמה חברי כנסת שאין להם שום בעיה. תביאו את הכללים, נהפוך את זה לחוק ומיכאלי יגיש. 

<לינדה שפיר:>
יש לי את הנתונים. 
למקרה 1.47 מיליון ובמצבר 2.5 מיליון. 

<היו"ר דוד רותם:>
בסדר, 1.5 מיליון, כמו שאמרנו. 

<לינדה שפיר:>
על פני הדברים אין בעיה לטפל גם בעורכי דין זרים תושבי ישראל. בדקתי כבר עם יועץ הביטוח ותכף נקבל תשובה. 

<היו"ר דוד רותם:>
יוצא מן הכלל, אז תכניסו אותם גם לפוליסת ביטוח.

עוד משהו, לפני שאני יוצא להפסקה ומצביע?
<הילה דוידוביץ-בלומנטל:>
הערבות והפיקדון גם לא יהיו ל-7 שנים, נכון? גם את ה-7 שנים של הערבות והפיקדון משמיטים.

<אלעזר שטרן:>
אז לכמה זמן?

<הילה דוידוביץ-בלומנטל:>
שנה.

<אורן פרסקי:>
אי אפשר להשמיט.

<היו"ר דוד רותם:>
אפשר. מה זה אי-אפשר להשמיט? אמרתי לך כבר, הוא מבחינתי בדיוק כמוני. אין שום הבדל בינינו. להיפך, אני מניח שבדרך-כלל החינוך המשפטי שלו הוא יותר טוב משלי ולכן הוא יהיה יותר רציני.
<לינדה שפיר:>
תלוי איפה הוא למד. 

<היו"ר דוד רותם:>
אני יודע איפה אני למדתי. 

<אורן פרסקי:>
כבוד היושב ראש מסתכל עליו אבל יבואו אנשים מאלבניה ויגידו שהם עורכי דין מאלבניה והם עכשיו תושבים פה. הם יבקשו להתחיל לפעול. 

<היו"ר דוד רותם:>
ואיזה דין זר הם יתנו ייעוץ, בדין האלבני? שיתנו בדין האלבני.

<אורן פרסקי:>
· - אחר-כך אנחנו לא יודעים איך לסתום אותו.
<היו"ר דוד רותם:>
אתה יודע מה הבעיה היום? הבעיה היום היא שהולכים לעורך-דין ישראל שקיבל אתמול את הרישיון והוא נותן ייעוץ בחוק ההונגרי. זה יותר גרוע. 

<אורן פרסקי:>
שיהיה 3 שנים לפחות. 

<עמי ברקוביץ:>
החובה היא כל עוד הוא רשום?
<אורן פרסקי:>
הרי המקרים לא נודעים עד לאחר זמן. הביטוחים  האלה חייבים שתהיה תקופת "run off" מכיוון שאחרת אתה לא יכול. הביטוחים האלה הם הכי מסובכים שיש. אני לא מומחה ביטוח אבל קרה כל-כך הרבה פעמים שאתה מחליף חברה ואחרי שנתיים מישהו תובע אותך. אני מבטח אותך היום, אני לא ביטחתי אותך אז. אתה הולך לזה של אז, הוא אומר: ביטחתי אותה אז, המקרה מהיום, תלך להוא. זה דבר מסובך. אנחנו פותחים פתחים ונותנים פטורים כדי להיות נחמדים. אנחנו לא יודעים בפני מי אנחנו עומדים להיות נחמדים. אנחנו עושים טעות.
<עמי ברקוביץ:>
הפטור הוא לא בגלל נחמדות. הפטור הוא כי הרציונאל היה של אדם שלא נמצא פה ונעלם ואז אפשר. לגבי מי שיושב כאן, הרציונאל הזה לא מתקיים, עם כל הכבוד. 
<אורן פרסקי:>
מי ייתן ערובה שהוא ימשיך לשבת?

<היו"ר דוד רותם:>
יש לך ערובה שאתה ממשיך לשבת כאן?

<אורן פרסקי:>
ערובות אין לי. 

<היו"ר דוד רותם:>
תודה רבה, אז מה אתה רוצה. 

<עמי ברקוביץ:>
הוא יושב פה כבר 3 שנים. 
<פיני שחר:>
רק כדאי לוודא, סעיף 3(3) צריך למחוק את הסיפה ואת המילים "מקרה  ביטוח". בנוסח שהצענו זה מחוק. אני רוצה שגם בנוסח של הוועדה זה מחוק.
<אורן פרסקי:>
אצלי זה לא נמצא. 

<פיני שחר:>
זה כמו בערבות ובפיקדון שאנחנו אומרים ש-2 מיליון זה 2 מיליון, אז גם בביטוח צריך להיות 2 מיליון, 2 מיליון. 

<היו"ר דוד רותם:>
אבל אם מימשתי חלק מהפיקדון, הוא יצטרך להשלים.

<אברהם מיכאלי:>
אתה רוצה לאשר להם היום או שאתה רוצה לחכות.

<היו"ר דוד רותם:>
אני רוצה לאשר להם את זה. תן להם לעבוד. בבצ'יק המסכן רוצה לעבוד. 

<הילה דוידוביץ-בלומנטל:>
אבל צריך לנסח.

<אלעזר שטרן:>
אנחנו נשב וננסח. 

<היו"ר דוד רותם:>
למרות שתהיה לי בעיה לאשר משהו למשרד האוצר, אנחנו נאשר. זה בגלל שזה עמי.

<אורן פרסקי:>
יש לנו המון אינטרסים פה. אנחנו בסך הכול משרתים ולוקחים אחריות, משמשים נאמנים ועושים את מלאכתנו, רק שכולם אוהבים שק חבטות. 
<היו"ר דוד רותם:>
מי זה שק החבטות?

<אורן פרסקי:>
לשכת עורכי הדין. 

<היו"ר דוד רותם:>
ברוך השם.

<אורן פרסקי:>
לא אני קבעתי. 

<היו"ר דוד רותם:>
לא אתה קבעת. אם אתה חושב שזה לא מגיע לכם, אני יכול להראות לכם שזה מגיע לכם ובצדק.

<אורן פרסקי:>
אתה יודע את כמות ההתנדבות שיש בלשכת עורכי הדין? אנשים באים ונותנים מזמנם? בכל הוועדות, בכל המנגנונים? מישהו מוקיר להם על זה משהו? רק שק חבטות.

<היו"ר דוד רותם:>
לא, זה הלשכה, לא עורכי הדין. עורכי הדין הם לא שק חבטות. 

רבותיי, מי בעד? מי נגד?

אושר פה אחד.

תודה רבה, הישיבה נעולה. 

<הישיבה ננעלה בשעה 10:35.>
